Pamokos tema: Mano jausmų labirintas
Klausimas: Kaip atpažinti, įvardyti ir tinkamai išreikšti savo jausmus bei emocijas?
Temos BUP: socialinis ir emocinis ugdymas, emocinis raštingumas, savęs pažinimas, savitvarda, bendravimas ir bendradarbiavimas, aš – tarp žmonių, nusiraminimas, jausmų valdymas.  
Tikslas:  padėti mokiniams atpažinti, įvardyti ir tinkamai reikšti savo emocijas bei susipažinti su nusiraminimo būdais.
Uždaviniai:
1. Mokiniai atpažins pagrindines emocijas ir gebės jas įvardyti.
2. Mokiniai sukurs klasės emocijų ratą ir gebės paaiškinti skirtingų emocijų reikšmes.
3. Mokiniai išbandys bent 2–3 nusiraminimo būdus ir aptars, kada juos galima taikyti.

Kompetencijos:  socialinė – emocinė, pažinimo, komunikavimo, asmeninė (savitvarda, sąmoningumas). 
Priemonės: emocijų kortelės, emocijų gyvatėlė, braukažodis, užduočių lapai, emometras, kauliukas, kvėpavimo pratimų lapai, spineris, nusiraminimo kampelio priemonės (streso kamuoliukai, minkšti žaislai, smėlio laikrodis ir pan.)
Vertinimas: stebėjimas, įsitraukimas, refleksija, įsivertinimas („Šiandien jaučiausi...“, „Išmokau...“), gebėjimas įvardinti bent 3 emocijas ir 1 nusiraminimo būdą. 
Metodai: diskusija, minčių lietus, kūrybinė veikla, vaidmenų žaidimai, nusiraminimo pratimai. 

Vieta: senamiestis, miesto centras (lankytini objektai nurodomi žemėlapyje). 

Klasė: 1 – 2 klasė

Veiklos:

Įtrauktis: vaizdinės priemonės mokiniams, turintiems kalbos ar skaitymo sunkumų. Galimybė atsakyti piešiniu vietoje žodinio pasisakymo. Aiškios struktūros ir trumpi nurodymai. Nusiraminimo kampelis jautresniems mokiniams. Diferencijuotos užduotys (jaunesni – piešia emociją, vyresni – aprašo situaciją).


	Pamokos dalys
	Trukmė
	Turinys
	Pastabos

	Įvadinė
	15 min. 
	Kaip aš jaučiuosi šiandien. Mokiniai pasirenka emocijos kortelę, kuri geriausiai atitinka jų savijautą. Trumpas pasidalinimas. Veikla su emocijų ratu, emometru – žodyno turtinimo veikla naujais jausmų, būsenų, emocijų pavadinimais. Aptariama, kuo emocijos skiriasi nuo nuotaikos. 

Pagrindinės emocijos. Aptariamos pagrindinės emocijos: džiaugsmas, liūdesys, pyktis, baimė, nuostaba, pasibjaurėjimas. Diskusija:
· Kada jaučiamės taip?
· Kaip mūsų kūnas parodo šią emociją?
· Ar visos emocijos yra „geros“?
Rekomendacija - ištrauka iš filmo “Išvirkščias pasaulis”. 

	Mokymosi veiklos
	2 – 2,5 val. 
	Užduočių lapai. Atliekamos užduotys: ieškome braukažodyje pasislėpusių emocijų, piešiame veidukus. 
Kūrybinė užduotis. Kauliuko išklotinėje piešiame pagrindines emocijas. Žaidimas poroje: metame kauliuką ir pasidaliname, kaip elgiamės, kai vyrauja ši emocija, kas dažniausiai padeda ir pan. ARBA žaidžiame žaidimą „Emocijų gyvatėlė“, paeiliui mėtomas kauliukus ir keliaujama žaidimo lentoje. Užduotis emocijų langeliuose – trumpai pasidalinti, kaip elgiasi žmonės apimti šios emocijos, kada jie išgyvena šią emociją, kada paskutinį kartą mes jautėme šią emociją? ir pan. 
Veikla mieste. Stebime praeivius. Atliekamos užduotys prie paminklų „Kai paminklai prabyla“ – maršrutas - https://maps.app.goo.gl/6eZuHpYBjZ7BkB376

Mokiniai pasakoja, kaip jaučiasi paminkle vaizduojamas žmogus, kokios jo emocijos, ką jis išgyvena. 

Tu esi džiaugsmas, o tu – liūdesys. Keliaudami paminklų link, mokiniai pažymi vietas ir priskiria įvairias emocijas: džiaugsmas (parkas, žaidimų aikštelė), ramybė (biblioteka, bažnyčia), nuostaba (skulptūra, architektūra), nerimas (kavinė, sankryža).

Tylos akimirka. Vienai minutei mokiniai sustoja ir įsiklauso užsimerkę į aplinkos garsus. Pasidalina, kokius garsus girdėjo, kokią emociją šie garsai sukėlė (paukščiai – ramybę, signalizacija – nerimą, juokas – džiaugsmą, riksmas – išgąstį). 
Fotografuoju emociją. Mokiniai „fotografuoja“ (sudeda rankas širdutės forma) vietą, kuri atrodo linksma, rami, liūdna, netikėta, įdomi. Po veiklos aptariama. 
Sąmoningumo pratimai. Mokiniai mokosi ir atlieka kvėpavimo, nusiraminimo pratimus. 

[image: Kišeninė širdutė]

	Apibendrinimo ir įsivertinimo
	15 min. 
	Klasės emocijų rato kūrimas. Klasė suskirstoma į grupes pagal emocijas. Kiekviena grupė kuria emocijų rato dalį (piešia emociją, situaciją, kūno pojūčius). Vėliau sujungiama į bendrą klasės emocijų ratą. Pristatymas.

